Lidl räväytti Suomeen olutsodan – nyt myydään jo tappiolla?

Oluttölkin hinnasta jää niin vähän katetta, että joko kauppa tai panimo ottaa tappiota, asiantuntija laskee.

Saksalainen kauppaketju Lidl on tuonut markkinoille kotimaisen oluen, jota valmistaa Olvi Iisalmessa.

Katso videolta olutsota pähkinänkuoressa (tekstitetty).

Lidl myy Kotimainen olut -merkkistä olutta huippuhalvalla. Yksi 0,33 litran tölkki maksaa kaupassa 82 senttiä. Kun tuotteesta vähentää tölkkimaksun ja verot, jäljelle jää reilu 6 senttiä per tölkki. Summa pitäisi jakaa kaupan ja panimon kesken.

Lidl ei halua kommentoida tuotteen kannattavuutta.

Kotimaisuus on nykyisin niin kova valtti, että Lidl joutui tuomaan kotimaisen vaihtoehdon tarjouslagereihin­

– Oluen, kuten muidenkin tuotteiden hinta määräytyy kilpailutilanteen mukaan. Haluamme tarjota asiakkaille markkinoiden halvimman kokonaisostoskorin, ja olut on yksi keskeinen tuote, Lidlin kaupallinen johtaja Timo Hansio vastaa IS:lle sähköpostitse.

Kilpailevat kauppaketjut ovat vastanneet Lidlin haasteeseen.

S-ryhmä vastasi heti

S-ryhmä kampittaa Lidliä Karjalalla. K-ryhmä haastaa oman brändin oluilla, Pirkka- ja K-Menu-merkeillä.

S-ryhmän valikoimajohtaja Antti Oksa kommentoi, että ruokakauppojen kilpailu jatkuu Suomessa kovana.

– S-ryhmä on aktiivisesti mukana hintakilpailussa myös oluen osalta. Edullisin olutmerkki S-ryhmän ruokakaupoissa on tällä hetkellä Karjala.

Josefiina Vannesluoma ja Hanne Luostarinen ostivat Helsingissä Pirkka-olutta virkistyspäivän saunajuomaksi.­

Oluttölkki maksaa S-ryhmän ruokakaupoissa 90 senttiä. Osa myymälöitä tarjoaa Karjalaa 82 sentillä – hinta on nyt siis sama kuin Lidlin kotimaisella oluella.

– Peruslageroluen hintakilpa on kiristynyt viime vuosina, K-ryhmä kommentoi viestintäpäällikkö Minttu Tirkkosen välityksellä.

Kauppojen oluttarjoukset ovat suomalaisten suosimaa lagertyyppistä kolmosolutta.

”Kovaksi on mennyt”

Kotimaisuus on nykyisin niin kova valtti, että Lidl joutui tuomaan kotimaisen vaihtoehdon tarjouslagereihin. Sen entiset tarjousoluet olivat ulkomaalaisia.

Lidlin, S- ja K-ryhmän edustajat eivät halua lähteä arvioimaan, myydäänkö olutta Suomessa jo tappiolla.

Laitilan Panimon toimitusjohtaja Rami Aarikka laskee, että tarjoustölkin hinta on niin alhainen, että joku kärsii. Joko kauppa ottaa tappiota tai panimo tinkii katteissa.

S-ryhmä vakuuttaa olevansa mukana oluen hintakilpailussa aktiivisesti.­

– Kovaksi on kilpailu mennyt, kun oluttölkin veroton myyntihinta on alhaisempi kuin siihen käytettävien raaka-aineiden.

Aarikka uskoo, että oluttarjoukset perustuvat massatuotantoon. Pienikatteisia tuotteita on myytävä miljoonia vuodessa. Tarjousolutta voi valmistaa ainoastaan isoissa panimoissa.

Samaa tavaraa eri tölkeissä?

Lidlin tarjousolutta valmistaa Olvi. Iisalmelainen panimo tekee paitsi omia tuotteita myös kaupparyhmien omia merkkejä.

Onko kyseessä sama olut, jota vain myydään eri tölkeissä?

– Resepti on kaikilla erilainen, Olvin markkinointijohtaja Olli Heikkilä vastaa.

Myös Pirkka tehdään Olvin panimolla Iisalmessa. Olvi vakuuttaa, että kaikki sen eri kauppaketjuille tekemät oluet ovat eri tavaraa.­

Oluen valmistukseen tarvitaan mallasta, humalaa ja hiivaa. Heikkilän mukaan raaka-aineista voi valmistaa tuhansia erilaisia tuotteita.

Kovemmat katteet kaupat tekevät nykyisin erikoisoluista. Suomalaisten pienpanimoiden oluet ovat lisänneet suosiota.

Kaupat ovat lisänneet niiden hyllytilaa.

– Kotimaisten ja ulkomaisten pienpanimo- sekä erikoisoluiden myynti kasvaa yhä voimakkaammin, K-ryhmän Minttu Tirkkonen laskee.

Lidlin oluen kannattavuudesta kirjoitti ensimmäisenä Helsingin Uutiset.

EDIT: Muokattu Laitilan Panimon toimitusjohtaja Rami Aarikan sitaattia.

Tykkää Ilta-Sanomien sivusta Facebookissa!